Συντεταγμένες: 31°47′5.895″N 35°13′15.932″E﻿ / ﻿31.78497083°N 35.22109222°E﻿ / 31.78497083; 35.22109222

Η **Εκκλησία Κιντανέ Μεχρέτ** (αμχαρικά: *ኪዳነ ምሕረት*) στην Ιερουσαλήμ αποτελεί τμήμα του μοναστηριού του *Ντεμπρέ Γκενέτ* (ደብረ ገነት), του οποίου η ονομασία μεταφράζεται ως «Μοναστήρι του Παραδείσου».

Το μοναστήρι και η εκκλησία του υπάγονται θρησκευτικά στην Αιθιοπική Ορθόδοξη Εκκλησία.

Κιντανέ Μεχρέτ
--------------

Χειμερινή άποψη της εκκλησίας.
Το *Κιντανέ Μεχρέτ* (ኪዳነ ምሕረት) είναι φράση στη Γλώσσα Γκεζ, η οποία μεταφράζεται ως «Σύμφωνο του Ελέους». Αναφέρεται σε αιθιοπική παράδοση σύμφωνα με την οποία ο Ιησούς υποσχέθηκε στη μητέρα του πως θα συγχωρούσε τα αμαρτήματα εκείνων οι οποίοι ζήτησαν την μεσολάβησή της.

Ο εορτασμός της Παναγίας του Συμφώνου του Ελέους εορτάζεται στις 16 Γιεκατίτ (αιθιοπικό ημερολόγιο), ημερομηνία η οποία αντιστοιχεί στις 24 Φεβρουαρίου (γρηγοριανό ημερολόγιο), με εξαίρεση τα δίσεκτα έτη, όταν και η συγκεκριμένη ημερομηνία αντιστοιχεί στις 25 Φεβρουαρίου, καθώς, βάση του αιθιοπικού ημερολογίου, η πρόσθετη ημέρα εντάσσεται στον, σύμφωνα με το γρηγοριανό ημερολόγιο, μήνα Σεπτέμβριο.

Ιστορία
-------

Ο Αυτοκράτορας της Αιθιοπίας, Ιωάννης Δ΄, χρησιμοποίησε λάφυρα πολέμου τα οποία είχαν αποκτηθεί κατά τη διάρκεια πολεμικής σύγκρουσης με το Χεδιβάτο της Αιγύπτου προκειμένου να προχωρήσει στην απόκτηση γαιών, νότια της Παλαιάς Πόλεως της Ιερουσαλήμ. Οι εργασίες ανέγερσης ξεκίνησαν το 1893, έπειτα από τον θάνατο του Ιωάννη, το 1889, ενώ η κατασκευή της εκκλησίας ολοκληρώθηκε το 1901, κατά τη διάρκεια της περιόδου βασιλείας του Αυτοκράτορα Μενελίκ Β΄.

Περιγραφή
---------

Άποψη του εσωτερικού της Εκκλησίας Κιντανέ Μεχρέτ.
Η Εκκλησία Κιντανέ Μεχρέτ στην Ιερουσαλήμ είναι κυκλικού σχήματος, με θόλο ύψους, περίπου, 30 μέτρων.

Όπως και στην πλειοψηφία των αιθιοπικών εκκλησιών, το εσωτερικό αποτελείται από τρεις ομόκεντρους δακτυλίους. Στο μέσον, ευρίσκεται το τετραγωνικό *μεκντές* (αμχαρικά: *መቅደስ*), «ιερό», επίσης ονομαζόμενο ως *κιντιστέ κιντουσάν* (αμχαρικά: *ቅድስተ ቅዱሳን*), «άγιο των αγίων», όπου μόνον οι ιερείς και οι διάκονοι έχουν δικαίωμα εισόδου, ενώ περιέχει το *ταμπότ*, τον πίνακα επί του οποίου εορτάζεται η Θεία Ευχαριστία. Περιμετρικά αυτού, βρίσκεται το κυκλικό τμήμα, το οποίο είναι γνωστό ως *κιντίστ* (αμχαρικά: *ቅድስት*), «άγιο», το οποίο προορίζεται για εκείνους οι οποίοι είναι σε θέση να λάβουν την Θεία Κοινωνία. Ο εξωτερικός κυκλικός δακτύλιος, το *κνε μαχλέτ* (αμχαρικά: *ቅኔ ማሕሌት*) προορίζεται για τους ψάλτες, ενώ δικαίωμα πρόσβασης έχει το σύνολο των πιστών, ανεξαιρέτως.

Έτερο αιθιοπικό μοναστήρι στην Ιερουσαλήμ
-----------------------------------------

Κύριο λήμμα: Μοναστήρι Ντεΐρ ες-Σουλτάν
Εορτασμός του Πάσχα, στο Ντεΐρ ες-Σουλτάν.
Το μοναστήρι του Ντεμπρέ Γκενέτ δεν είναι το μοναδικό της Ιερουσαλήμ που να περιλαμβάνει Αιθίοπες μοναχούς. Συγκεκριμένα, επί της οροφής του Παρεκκλησίου της Αγίας Ελένης της Εκκλησίας του Παναγίου Τάφου, Αιθίοπες μοναχοί είναι εγκατεστημένοι από το 1850, εντός υποτυπώδους μοναστηριού γνωστού ως Ντεΐρ ες-Σουλτάν, καθώς και δύο συνδεόμενων παρεκκλησίων, από το 1970. Το καθεστώς ιδιοκτησίας τους, αποτελεί αντικείμενο διαμάχης μεταξύ της Αιθιοπικής Ορθόδοξης Εκκλησίας και της Κοπτικής Ορθόδοξης Εκκλησίας Αλεξανδρείας.

Παραπομπές
----------

1. ↑  Η ονομασία της εκκλησίας, *ኪዳነ ምሕረት*, μεταγράφεται υπό διαφορετικές μορφές, όπως *Κιντανέ Μιχρέτ*, *Κιντανέ Μεχερέτ* ή *Κιντανέ Μαχρέτ*.
2. ↑  Μεταγράφεται, επίσης, ως *Ντεμπρέ Γκεννέτ* και *Ντεμπρέ Γκαννέτ*
3. 1 2 3  (Αγγλικά) Robin Twite. «Africa in Jerusalem - The Ethiopian Church». The Israel Review of Arts and Letters - 1996/102.
4. 1 2  (Αγγλικά) «The Ethiopian Church in Jerusalem - Debre Genet (Sanctuary of Paradise)». *anglo-ethiopian.org*. Ανακτήθηκε στις 11 Δεκεμβρίου 2016.
5. ↑  (Αγγλικά) «The Covenant of St. Mary (Kidane Mihret)». Ethiopian Orthodox Tewahedo Church Sunday School Department. Αρχειοθετήθηκε από το πρωτότυπο στις 2 Φεβρουαρίου 2017. Ανακτήθηκε στις 24 Απριλίου 2019.
6. ↑  (Αγγλικά) «Miracles of Mary (Te'amire Maryam)». The Art Institute of Chicago. Αρχειοθετήθηκε από το πρωτότυπο στις 18 Μαΐου 2018. Ανακτήθηκε στις 24 Απριλίου 2019.
7. ↑  (Αγγλικά) «Covenant of Mercy, Ethiopia and Eritrea».
8. ↑  (Αγγλικά) «Religious Holidays and Calendar». The Ethiopian Orthodox Tewahedo Church Faith and Order.
9. ↑  (Αγγλικά) Obioma, Ofoego· Alaba, Onajin (5 Οκτωβρίου 2015). *Taytu Betul: the rise of an Itege*. UNESCO Publishing. ISBN 9789231001048.
10. ↑  (Αγγλικά) David Rapp (2016). *Churches and Monasteries in Jerusalem*. Hanan Isachar Photography. σελ. 66. ISBN 978-965700007-6.
11. ↑  (Αγγλικά) Sergew Hable Sellassie & Belaynesh Mikael. «Worship in the Ethiopian Orthodox Church».
12. ↑  (Αγγλικά) Getnet Tamene (1998). *Features of the Ethiopian Orthodox Church and the Clergy* (PDF). **7**. Asian and African Studies. σελ. 94.
13. ↑  (Αγγλικά) «Places of Worship». Αρχειοθετήθηκε από το πρωτότυπο στις 21 Μαΐου 2016. Ανακτήθηκε στις 24 Απριλίου 2019.
14. ↑  (Αγγλικά) Kiros Gebru. «The Cosmological Symbolism of the Ethiopian Church Building».
15. ↑  (Αγγλικά) Wyre Davies (19 Οκτωβρίου 2008). «Unholy row threatens Holy Sepulchre». BBC.
16. ↑  (Αγγλικά) Jonathan Lis (7 Οκτωβρίου 2008). «Monastery Atop Church of Holy Sepulchre in Danger of Collapse». Haaretz.